google/wiki40b huggingface dataset:
Friedrich Gottlieb Klopstock

Bakgrunn

Friedrich Gottlieb Klopstock tok dype religiøse inntrykk fra foreldrehjemmet, og de fordypet under hans gymnasietid i Schulpforta i Kurfyrstedømmet Sachsen årene 1739-45. De klassiske språkstudier egget hans litterære ambisjon.

Forfatter

Inspirert av John Miltons episke dikt Paradise lost bestemte han seg for å skrive et religiøst epos om det høyeste emne en kristen poet kunne tenke seg, Messias.
Den første skissen på prosa til Messias begynte Klopstock på da han studerte teologi i Jena. Allerede året etter, da han hadde flyttet til Leipzig, Tysklands daværende litterære sentrum, valgte han imidlertid, i bevisst opposisjon mot den franske smaken, heksameteret som den verdigste form for sitt dikt. De tre første sangene ble publisert i 1748 i tidskriftet Bremer Beiträge og vakt straks oppsikt. Den berømte kritiker Johann Jakob Bodmer invitrete ham til Zürich.
Inspirert av den storslagne sveitsiske naturen skrev Klopstock her en rekke oder, som viser fremover mot en ny epoke i den tyske litteratur. Hans rykte spredte seg, og da kong Fredrik V av Danmark tilbød ham 400 thaler i året, for at han skulle fullbyrde Messias, blyttet han i 1751 til København, der han siden - med unntak for et avbrudd i perioden 1758-63, forble til 1771. Først i 1773 var Messias ferdig, det verk som ved siden av Oden (1771) grunnla Friedrich Gottliebs Klopstocks berømmelse. Det brede publikum, likesom forfatteren oppfostret i pietismen, leste Messias mer som en religiøs oppbyggelsebok. Mens dden litterært dannede ble dessuten grepet av den formelle djervhet, den patetiske tone og den billedrike, om enn lite konkrete tone. 
Også utenfor Tyskland spredte interessen for Klopstock seg. I Sverige påvirket han Thomas Thorild og Bengt Lidner.
Stor betydning for den litterære utvikling hadde Klopstock også ved sin «bardpoesi», det vil si oder og dramaer som forherliget den germanske kraft. Formelt står disse verker, som blant annet forsøkte å erstatte klassisk mytologi med en germanisert nordisk under innflytelse frav James Macpherson og Fingal, an Ancient Epic Poem in Six Books, together with Several Other Poems composed by Ossian, the Son of Fingal, translated from the Gaelic Language. Ved sin selvfølelse og sin høye oppfatting om dikterens kall, framlagt blant annet i Die deutsche Gelehrtenrepublik (1784), bidro Klopstock kraftig til å høyne aktelsen for dikterkunstens utøvere. 
Blant de mange utgavene av Klopstocks verk må nevnes et praktopplag i syv bind (1798-1809) og Sämmtliche Werke i 21 bind (123-39).
Han flyttete senere til Hamburg. Han var tilhenger av den franske revolusjon og ble i 1792 utnevnt til æresborger i den franske republikk.
Nasjonal institusjon for menneskerettigheter

En nasjonal institusjon for menneskerettigheter er et organ opprettet for å beskytte eller overvåke menneskerettighetene i et gitt land. De skal blant annet bistå myndighetene, frivillige organisasjoner og enkeltmennesker med rådgivning, utredning og informasjon om menneskerettighetene. Utbredelsen av slike institusjoner har vært fremmet av FNs høykommissær for menneskerettigheter, som har gitt anbefalinger for organiseringen av institusjonene gjennom de såkalte Paris-prinsippene.
Norges institusjon for menneskerettigheter ble opprettet i mai 2015.
De nasjonale institusjonene for menneskerettigheter er representert av International Coordinating Committee for National Human Rights Institutions, etablert i 1993.
NM i bryting 1992

NM i bryting 1992 ble arrangert i Lørenskog 7.-8. mars (menn) og Molde 21. mars (kvinner). 
Kongepokalene ble vunnet av Terje Nord og Line Johansen.
Świętosława av Polen

Świętosława av Polen (Gunhild av Polen) (født ca. 967, død ca. 1014) var datter til Mieszko I av Polen og Dobrawa av Bøhmen. Świętosława ble gift med danske kongen Svein Tjugeskjegg en gang etter 994 og muligens også med den svenske kongen Erik Seiersæl, men det kan bero på en misforståelse fra den tyske kronikøren Adam av Bremen.
Navnet Świętosława er en rekonstruksjon som først og fremst er begrunnet på en inskripsjon i «Liber vitae of the New Minster and Hyde Abbey Winchester» om at en søster til sønnen Knut den store skal ha hett «Santslaue» – den fulle inskripsjonen lyder «Santslaue soror CNVTI regis nostri». Antagelig var denne datteren trolig døpt etter sin mor. Hun er ellers kjent under navnet Gunhild eller Gunhilda, en mulig norrøn forenkling av hennes opprinnelige navn.
I henhold til islandske sagaer og andre kilder var Svein Tjugeskjeggs hustru den vestgøtiske stormannsdatteren Sigrid Storråde. Kildekritiske forskere på 1900-tallet argumentert for at Sigrid Storråde var en oppdiktet og fiktiv person og at begge navnene Gunhild og Sigrid har vært norrøne forenklinger av det polske navnet Świętosława. I den senere tid har forskerne derimot hellet til begrunnelser at Sigrid Storråde var en faktisk historisk person, og at Svein Tjugeskjegg var gift to ganger, og at Adam av Bremen tok feil, og de islandske sagaene hadde rett. Sigrid Storråde var da gift med både Erik Seiersæl og Svein Tjugeskjegg, og Świętosława av Polen var kun gift med danskekongen.
Den polske prinsessens ekteskap med Svein Tjugeskjegg var ikke lykkelig og hun ble tvunget til å flytte tilbake til sitt hjemland hvor hun levde til hennes sønner tok makten i Danmark. Hun flyttet da altså ikke til Sverige og Olof Skötkonung var da ikke hennes sønn.
Ifølge Snorre Sturlason hadde Gunhild to søstre, Geira og Astrid. Geira ble i 982 gift med Olav Tryggvason som senere ble norsk konge (995-1000). Geira døde ifølge kildene barnløs i 985. Prinsesse Astrid ble gift med jomsvikingenes høvding Sigvalde jarl.
Wikipedia på tyrkisk

Wikipedia på tyrkisk er den tyrkiske språkutgaven av encyklopedien Wikipedia. Den ble lansert i 2002.
Pr. mandag den 1. mai 2017 har den tyrkiskspråklige Wikipedia 291 742 artikler, 3.235 aktive bidragsytere og 28 administratorer.
Teatret Under System

Teatret Under System ble stiftet i juli 2006 av Sonja Kehler, Eva Ulvan Handberg og Vagn Groth.
Sonja Kehler er en tolker av Bertolt Brecht og har i mange år undervist danske skuespillere på danske teaterskoler, blant annet Odense Teater.
Vagn Groth har tidlige vært ansatt ved Odin Teatret og ble introdusert til forskningen i teaterteori og metode.
Beneva vs. Clark Nova

Beneva vs. Clark Nova er en norsk elektronika-duo bestående av Benjamin «Beneva» Finger og Rudi «Clark Nova» Simmons. De har gitt ut ett album og en EP på Fenêtre Records. Duoens musikk har blitt sammenliknet med blant andre Four Tet, Autechre og Squarepusher. Deres debutplate, «Sombunall», fikk en viss internasjonal oppmerksomhet i 2008, og havnet på årsbestelistene til både Textura og The Silent Ballet.
Deres andre album, Dramadadatic, ble utgitt på How is Annie Records og Fenêtre Records 2. november 2009.
Stanford St. Jude Championship

Stanford St. Jude Championship er en golfturnering på PGA-touren som avholdes årlig i Memphis i den amerikanske delstaten Tennessee. Siden 1989 har turneringen vært spilt på Tournament Players Club at Southwind.
Eostratiomyiidae

Fossiler

Arten er beskrevet fra ett enkelt eksemplar fra Midtre Jura (165-155 millioner år før nåtid) fra Kasakhstan.
Fabelvesen

Fabelvesen, fabeldyr eller fabelfolk er dyr, fugler, menneskelignende eller andre vesen som hører hjemme i forskjellige mytiske virkeligheter, men som ikke finnes i den virkelige naturen. 
De spiller en viktig rolle i fabler, sagn, eventyr, myter, litteratur, kunst, allegorier, grafiske figurer, symboler, våpenskjold og andre sammenhenger. I mange religioner har gudene trekk både fra dyr eller fugler og mennesker. Dette finnes blant annet i den gamle egyptiske gudelære, hvor kroppen er menneskelig, hodet fra dyr eller fugl, og hodeplagget er det som symboliserer guddommen. Dette finnes også igjen i gresk mytologi med kentaurer, Minotaurus og Medusa.
Eksempler på fabelvesen er basilisk, sfinks, dobbeltørn, drage, griff, hulder, enhjørning, kentaur, linnorm, seraf, sirene, troll, vampyr, gnom, gargoyle. Hvert av disse vesenene er tillagt symbolsk betydning som skifter noe i tid og rom.Noen fabeldyr, for eksempel draugen og seljordsormen har sitt opphav i tradisjonelle myter, som folk i tidligere tider virkelig har trodd på. Andre fabeldyr, for eksempel basilisken og påskeharen  har sitt opphav i virkelig eksisterende vesener, som har blitt omspunnet av myter.
Alle levende vesener brukt som allegoriske, grafiske og heraldiske figurer, kan i en viss forstand sies å være fabelvesener, fordi de blir framstilt og stilisert annerledes enn i naturalistiske gjengivelser.
For ateister vil en rekke vesener i religiøse skrifter være å forstå som fabelvesener, så som gud, djevel, demoner og engler.
Fabeldyrene har fått ny aktualitet i en rekke moderne barne- og ungdomslitteratur i fantasy-genren, som blant annet omfatter bøkene om Harry Potter av Joanne Kathleen Rowling og bøkene om Artemis Fowl av Eoin Colfer, foruten bøkene om Xanth av Piers Anthony.
Det greskpråklige verket Physiologus, som antakelig opprinnelig ble skrevet i Alexandria på 100-tallet, er en tidligkristen «naturhistorisk» beskrivelse av den religiøse dyresymbolikken. Denne samlingen har vært med på å påvirke seinere forestillinger om fabelvesener, ikke minst i middelalderens bestiarier.

Fabel- og sagnvesener

Oversikten under bygger på inndelingen i Bengt Holbek og Iørn Piøs Fabeldyr og sagnfolk (Politikens forlag, København, 1967). De fleste fabelskikkelsene her er hentet fra europeisk folketro og forestillingsverden.
Brøset sykehus

Brøset sykehus er et psykiatrisk sykehus ved Brøset i Trondheim, underlagt St. Olavs hospital. Sykehuset i dagens form ble åpnet den 1. juli 1987. Avdelingen huser i dag Kompetansesenteret for fengsels-, sikkerhets og rettspsykiatri, Sentral fagenhet for tvungen omsorg, Habiliteringstjenesten for voksne, samt Regional Sikkerhetsavdeling. Avdeling Brøset yter spesialiserte tjenester til bl.a. psykisk helsevern, rettsvesen, fengsel, kriminalomsorg, og (re)habilitering til mennesker med psykiske lidelser og/eller utviklingshemming. Sykehuset ligger i lokalene til gamle Reitgjerdet sykehus (1861–1987) på Brøset. Avdelingsleder ved Brøset er overlege og psykiater Karl Heinrik Melle.
Hans Rasmus van der Pfordten

Hans Rasmus van der Pfordten (født 1646, død 1710) var generalmajor av tysk avstamning. Han har vært kommandant ved Fredrikstad festning, danske Kronborg og sjef for fortifikasjonsetaten i Danmark.
Van der Pfordten stammer fra en saksisk adelsslekt, men han kom til Danmark allerede femten år gammel. I 1671, 25 år gammel,  ble han utnevnt til fenrik ved Kongens Livregiment til fods. 
Under den skånske krig steg han raskt i gradene og ble kaptein i 1676, major i 1679 og oberstløytnant i 1679.
Etter krigen ble han visekommandant på Citadellet i København før han i 1683 ble utnevnt til oberst og kommandant ved Fredrikstad festning. Han vendte tilbake til Danmark i 1694 og ble kommandant ved Kronborg og senere sjef for fortifikasjonsetaten i Danmark. Han tjenestegjorde i den store nordiske krig, avanserte til  generalmajor i 1708, men døde i mai 1710.
I van der Pfordtens tid i Fredrikstad ble Kongsten fort oppført i årene 1682-85. Fortet var planlagt av generalmajor Johan Caspar de Cicignon, men som kommandant for Fredrikstad festning var det van der Pfordten som ledet det praktiske arbeidet. Han var også en ivrig forkjemper for Rundellens utforming.
Politikk i Bodø

Styringsmodell

Bodø bystyre bruker formannskapsmodellen hvor ¼ av bystyret sitter i et formannskap hvor partiene er representert forholdsmessig med flere underkomiteer hvor bystyrerepresentatene er medlemmer. De senere år har det også kommet enkelte som ønsker å innføre parlamentarisme med byråd i Bodø kommune. I mars 2006 ble det nedsatt et demokratiutvalg som innstilte på at «Bystyret er positiv til at parlamentarisme kan innføres som styringsform i Bodø
kommune.» og at de ønsket å utrede dette, men dette fikk ikke flertall da det kom opp til behandling.

Representanter

Det ligger 871 stemmeberettigede bak hver representant (men, betydelig lavere i realiteten grunnet lav valgdeltakelse per 2003)) og kommunestyret har i likhet med resten av landet en høy andel medlemmer med høyere utdanning med hele syv representanter (18 %) med arbeidsplass i Høgskolemiljøet (inkl. Nordlandsforskning) i perioden 2003–2007.

Bodø Ungdomsråd

Bodø Ungdomsråd (BUR) består av representanter fra alle ungdomsskoler og videregående skoler i hele Bodø kommune. Rådet har 20 medlemmer, og vervet innenfor rådet varer i et kalenderår, med valg om høsten. Hver skole har sitt interne valg, som foregår som et direkte demokrati. Hvordan skolene velger å organisere valget er opp til hver enkel skole. Ungdomsskolene har én representant, mens de videregående skolene har fire representanter. Skolene skal ha vararepresentanter, og alle skolene er pliktig til å stille opp med sine representanter, uavhengig av hvem som egentlig kommer.
RAPGEF3

RAPGEF3 er offisell forkortelse for Rap guanine nucleotide exchange factor (GEF) 3). RAPGEF3 er et protein som hos mennesker kodes av RAPGEF3-genet.
Andre navn på RAPGEF3 er: bcm910, cAMP-GEFI, EPAC og "exchange protein directly activated by cAMP 1".
Kongepudler

Kongepudler er en norsk satirisk roman som kom ut i 2006. Boken er skrevet av en anonym forfatter, og ble utgitt på Kagge Forlag. Boken ble også publisert som føljetong i Dagbladet, og som lydbok lest av Bjørn Sundquist i 2006.
Hovedplottet i boken går ut på at kulturminister Trond Giske slår seg sammen med Ari Behn for å kaste Jens Stoltenberg og Jonas Gahr Støre, og selv ta makten i Norge.
Den 25. mars 2011 hevdet Anne Holt i sin blogg at hun er forfatteren. Forlaget sa imidlertid at Anonym er en mann, som ikke vil stå frem før en journalist henvender seg direkte til ham og spør om det er han som er forfatteren. 28. mars innrømte Holt at hun ikke er Anonym. 24. mai avslørte Kagge forlag at Anonym er Per Kristiansen.
Alessandro Stradella

Liv

Stradella ble født inn i en toskansk adelsfamilie. Han fikk sin utdannelse i Bologna og var en kjent komponist allerede i 20-års-alder.
Sammen med sin venn Carlo Ambrogio Lonati, virket Stradella ved hoffet til den abdiserte dronning Christina av Sverige i Roma, der han hovedsakelig skrev kirkemusikalske verk. Han var en fremragende sanger som opptrådte ved flere fyrstehus – også i Firenze og Venezia var han en etterspurt musiker.
Stradella levde et utsvevende og eventyrlig liv: sammen med Lonati forsøkte han å underslå midler fra den katolske kirka, og han hadde livet gjennom en rekke affærer med kvinner fra høyere sosiale lag, noe som førte til at han i tur og orden måtte flykte fra Roma, Firenze, Venezia og Torino. Etter at en sjalu turinsk adelsmann nær lyktes i å få ham myrdet, rømte Stradella tilslutt til Genova. I Genova hyret en adelsmann i Lomellini-familien en leiemorder som knivstakk Stradella til døde, sannsynligvis etter enda en affære med en elev.
Et tidsvitne, den franske legen Pierre Bourdelot, skrev om Stradellas affærer i Histoire de la musique et de ses effects… (1715), men beretningen er anekdotisk preget og sannsynligvis ikke fullstendig pålitelig. Livet til Stradella inspirerte Friedrich von Flotow til å skrive den romantiske tre-akters operaen Alessandro Stradella, uroppført i 1844.
Gene Simmons Family Jewels

Utspill

Serien ble fra starten sammenlignet med den langt mer kjente dokuserien The Osbournes. Denne sammenligningene ble Simmons etterhvert lei av og i 2007 gikk han ut med lite tilslørt kritikk av familien Osbourne, som han beskrev som «dysfunksjonell», mens han beskrev sin egen som «strukturert, dopfri og ordentlig». Utspillet gjorde at han havnet i en strid med Sharon Osbourne som vedvarte helt til 2011, da Simmons bad om unnskyldning.
Hepsøya

Hepsøya er en øy i Osen kommune på Fosenhalvøya i Sør-Trøndelag. Øya er på 2,04 km², og har postnummer 7744. MS «Osenfjord» har daglig rute til Hepsøya med forbindelse til Setervik, Ramsøya, Sandviksberget og Skjervøya.
Det er tre fjell på øya. Husfjellet på 106 moh., Måsfjellet på 129 moh og Nordfjellet.
NACAC-mesterskapet i motbakkeløp 2014

NACAC-mesterskapet i motbakkeløp 2014 (11th NACAC Mountain Running Championship) ble arrangert 20. juli 2014, som en del av Chupinaya Mountain Race i Ajijic i Jalisco i Mexico. Arrangør var North American, Central American and Caribbean Athletic Association (NACAC), som er et av IAAFs seks kontinentalfobund.
Hambåra fort

Hambåra fort var et fort ved Selva i Agdenes kommune, anlagt som en del av Agdenes festning, og ble påbegynt på 1890-tallet samtidig med Hysnes fort og Brettingen fort. Under den tyske invasjonen, 9. april 1940, var fortet ikke bemannet. De to 15 cm kanonene på fortet ble gjort ubrukelige av folk fra Hysnes fort tidlig om morgene 9. april. Senere samme dag ble fortet besatt av en infanteristyrke fra jageren «Theodor Riedel».
I løpet av andre verdenskrig ble fortet utvidet med et torpedobatteri på Hambortåa.
Michael Anderson

Bakgrunn

Michael Anderson var sønn til skuespillerne Lawrence (1893–1939) og Beatrice Anderson (1893–1977). Hans grandtante var Mary Anderson fra Louisville i Kentucky, som ble en av Amerikas første Shakespeare-skuespillere; Mary Anderson Theatre i Louisville er oppkalt etter henne.

Karriere

Han fulgte i ungdomsårene foreldrenes fotspor som skuespillere, men bare en kort tid. Det ble med opptredener i to filmer. Sent i 1930-årene begynte han som produksjonsassistent og assistentregissør.
Etter å ha tjenestegjort under andre verdenskrig begynte han sin karriere som regissør i Storbritannia. Hans regidebut var Private Angelo (1949). 
Hans gjennombrudd kom med krigsfilmen The Dam Busters (1954), om et bombeangrep i 1943, som ble den mest sette filmen i Storbritannia det året den utkom. Her blandet han dramatiske scener med spesialeffekter på en måte som skulle bli et varemerke for ham.
Denne filmen ble etterfulgt av den enda større suksessen Jorden rundt på 80 dager (1956), som vant fem Oscar. Selv ble Anderson nominert til både Oscar og Golden Globe. På 1960-tallet regisserte han blant annet Operation Crossbow (1965), The Quiller Memorandum (1966) og Fiskerens sko (1968).
I Hollywood regisserte han filmer som Doc Savage: The Man of Bronze (1975), Logan's Run (1976) og Orca – havets hevner (1977). Blant hans senere filmer var Millennium (1989) og en rekke TV-filmer. Hans siste film var The New Adventures of Pinocchio (1999).
Anderson var gift tre ganger, og er far til blant andre skuespilleren Michael Anderson jr. og produsenten David Anderson.
Gary Stevens

Spillerkarriere

Stevens var kjent som en hardtaklende høyreback. Han begynte sin karriere for Evertons ungdomslag og fikk sin førstelagsdebut som 18-åring i oktober 1981. Hans første tittel kom i 1984 da Everton beseiret Watford med 2–0 i FA-cupfinalen. Stevens var i denne kampen sterkt delaktig i forspillet til Graeme Sharps første mål i kampen. Året etter var han en viktig del i Everton-laget som vant både ligaen og Cupvinnercupen. Sesongen ble avsluttet med at Stevens i juni 1985 ble tatt ut på det engelske herrelandslaget.
I 1985/1986-sesongen gikk Stevens kun glipp av én seriekamp, men Everton kom på andreplass etter lokalrivalen Liverpool både i serien og i FA-cupen. Under Verdensmesterskapet i Mexico sommeren 1986 var Stevens førstevalget som Englands høyreback. I troppen var for øvrig også Tottenham Hotspur-spiller og navnebror Gary Stevens, noe som førte til en viss navneforvirring.
I 1987 var Stevens med på å vinne ytterligere én ligatittel med Everton, og året etter gjorde han kampens eneste mål i Ligacupfinalen mot Liverpool. I EM-sluttspillet i 1988 gikk det for øvrig dårligere med Stevens. England tapte alle sine tre innledende gruppekamper, og i kampen mot mot Nederland mistet Stevens ballen til Ruud Gullit, som igjen kunne spille frem til storscorer Marco van Bastens første av sine tre mål i kampen. Etter turneringen ble Stevens solgt til den skotske storklubben Glasgow Rangers for 1,25 millioner pund. Med Rangers vant han serien seks ganger, den skotske cupen to ganger og den skotske ligacupen tre ganger.
Under Verdensmesterskapet i Italia i 1990 spilte Stevens i Englands åpningskamp mot Irland, en kamp som til slutt endte uavgjort 1–1. Han ble deretter tilsidesatt til fordel for Paul Parker og var ikke tilbake i laget før bronsekampen mot Italia, hvor England tapte kampen med 2–1. Denne kampen ble også begynnelsen på slutten for hans landslagskarriere. Han spilte deretter bare sporadisk for England i de kommende to årene, men ble igjen høyaktuell som følge av at Lee Dixon ble skadet rett før EM-sluttspillet i 1992. Uheldigvis for Stevens ble også han skadet, og England gikk derfor inn i turneringen uten en rendyrket høyreback. Landslagskarrieren tok slutt i 1992, og totalt kom Stevens opp i 46 landskamper for England.
Stevens spilte for Rangers frem til 1994, da han ble solgt videre til Tranmere Rovers for 350 000 pund. Stevens avsluttet karrieren i 1998 og ble senere en del av trenerstaben hos Chester City.
Verdensmesterskapet på skøyter, enkeltdistanser for herrer

Verdensmesterskapet på skøyter, enkeltdistanser for herrer ble første gang arrangert i 1996 i Vikingskipet på Hamar.
Fra og med 2002 er det ikke arrangert VM på enkeltdistanser i OL-år. Lagtempo ble første gang arrangert i 2005 og fra 2015 ble fellesstart en del av programmet. Lagsprint ble en del av programmet i 2019.
Abir

Kjente personer med navnet

Personene i listen er ordnet kronologisk etter fødselsår.
Trisyklisk antidepressivum

Trisykliske antidepressiva (TCA) er en gruppe antidepressive medikamenter som har vært i bruk siden 1960-tallet. Navnet henspiller på medikamentenes kjemiske struktur som inneholder tre karbonringer.

Virkningsmekanisme

Den eksakte virkningsmekanismen er ikke fullstendig klarlagt, men det er antatt at den antidepressive effekten skyldes hemming av reopptaket av nevrotransmitterne noradrenalin, dopamin og serotonin i nevroner i hjernen. I tillegg virker TCA på en rekke reseptorer i sentralnervesystemet, blant annet histaminreseptorer og muskarinreseptorer. Dette gir en relativt uspesifikk effekt, og selektive serotoninreopptakshemmere (SSRI) har blitt utviklet som alternativ til TCA for å redusere bivirkningsproblematikk. Når det gjelder den antidepressive effekten er SSRI neppe bedre.
Som for SSRI kommer den antidepressive effekten først etter 2-4 ukers bruk.
Trisykliske antidepressiva brukes også mot en rekke andre tilstander. De er sentrale i smertebehandling, særlig ved nevropatisk smerte, hvor effekten inntrer raskt og ved lavere doser enn for depresjon.
TCA brukes blant annet til følgende tilstander med varierende grad av dokumentert effekt: ADHD, kronisk hodepine, bulimia nevrosa, interstitiell cystitt, irritabel tarm, røykeslutt, vedvarende hikke, som tilleggsbehandling ved schizofreni og ved ulike psykiatriske tilstander som angst og tvangslidelse.

Bivirkninger

Den vanligste bivirkningen er trøtthet, særlig brukt sammen med andre medikamenter som gir trøtthet. Hos enkelte pasienter med søvnvansker kan denne effekten være en fordel. På grunn av effekter i det sympatiske nervesystemet kan den motsatte effekten inntreffe, søvnløshet og skjelving (tremor). Den blokkerende effekten på muskarinreseptorer kan gi synsforstyrrelser, vanskeligheter med å tømme urinblæren og forvirring. Enkelte psykiatriske tilstander som psykose kan bli forverret. I tillegg ses relativt hyppig hormonelle effekter som vektøkning og forstyrrelser i seksualfunksjonen.

Toksisitet

Trisykliske antidepressiva er ekstremt farlige i høye doser, og deprimerte pasienter er mer utsatt enn andre for selvmordsforsøk. Resepter bør derfor være av begrenset størrelse (maksimalt 50 doseekvivalenter), uten mulighet for fornying av resept. Ved stor selvmordsfare bør en annen person enn pasienten selv stå for medisineringen. Det er vesentlig at TCA oppbevares utilgjengelig for barn.
TCA-overdose er en akutt alvorlig medisinsk tilstand som krever rask innleggelse i sykehus. De nyere selektive serotoninreopptakshemmerne er langt tryggere.